Hildur Guðnadóttir tónskáld hlaut í nótt Golden Globe-verðlaunin fyrir tónlistina í kvikmyndinni Joker . Hildur er aðeins önnur konan til að vinna verðlaunin fyrir frumsamda kvikmyndatónlist og sú fyrsta sem vinnur þau ein . Hildur notaði tækifærið í þakkarræðunni og þakkaði fjölskyldu sinni og samstarfsmönnum , leikstjóranum Todd Phillips og aðalleikaranum , Joaquin Phoenix . Að lokinni ræðunni ræddi Hildur við fréttamenn , með Golden Globe-styttuna í fanginu , og var m.a. spurð að því hvernig það væri að vera komin á mála hjá þekktum leikstjórum á borð við áðurnefndan Phillips . „ Ég hef tekið eftir örlítilli þreytu síðasta áratuginn eða svo varðandi það að treysta konum fyrir þessum stærri verkefnum . En ég held , vegna þeirrar vitundarvakningar sem hefur orðið síðustu ár um stöðu kvenna í bransanum , að ég hafi notið mjög góðs af því . Ég held að fólk sé opnara fyrir því að treysta konum í dag , “ sagði Hildur m.a. í svari sínu . Horfa má á Hildi ræða við fréttamenn í spilaranum hér að neðan . Þá er Hildur annar Íslendingurinn til að vinna verðlaunin fyrir kvikmyndatónlist . Jóhann Jóhannsson vann Golden Globe árið 2015 fyrir tónlistina í kvikmyndinni The Theory of Everything og var tilnefndur 2017 fyrir Arrival . Þau Hildur voru samstarfsfólk í mörg ár . Verðlaunahafar úr ýmsum áttum Þá var Hildur ekki sú eina úr Jóker-liðinu sem vann til verðlauna í nótt en Joaquin Phoenix hlaut Golden Globe fyrir túlkun sína á Jókernum sjálfum . Kvikmyndin 1917 var valin besta kvikmyndin í flokki dramamynda og leikstjóri hennar , Sam Mendes , var valinn besti kvikmyndaleikstjórinn . Once Upon a Time in Hollywood hreppti verðlaunin í flokki söngleikja og grínmynda . Þá var Renée Zellweger valin besta leikkona í aðalhlutverki í dramakvikmynd fyrir hlutverk sitt sem Judy Garland í samnefndri kvikmynd . Og þá lítum við til sjónvarps . Þáttaraðirnar Succesion , Fleabag og Chernobyl , sem státar einmitt af tónlist Hildar , voru valdar þær bestu í sínum flokkum . Succesion og Chernobyl voru sýndar á Stöð 2 og eru aðgengilegar í Maraþoninu , efnisveitu Stöðvar 2 . Olivia Colman var verðlaunuð fyrir hlutverk sitt sem Elísabet Bretadrottning í þáttaröðinni The Crown og Phoebe Waller-Bridge hlaut Golden Globe fyrir titilhlutverkið í Fleabag .